ועדת הכלכלה, כנסת 24, פרוטוקול מספר 264, 2022-06-13 11:20

מיכאל ביטון: חברי הכנסת, נא לשבת, אנחנו מתחילים דיון קטן, טוב וחשוב שבו אנחנו מקימים את ועדת המשנה לבחינת מצבם של שוכרי הדירות בישראל, בהובלת חבר הכנסת, יבגני סובה.

מיכאל ביטון: יבגני סובה בעיסוקו בכנסת הזאת ובשנים האחרונות, למד את הנושא הזה, מבין אותו ורואה בו נושא שקרוב ללבו.

מיכאל ביטון: אנחנו מקימים את הוועדה מכיוון שהכאב של שוכרי הדירות בישראל הוא גדול ועצום.

מיכאל ביטון: ככל שהאפשרות לקנות בית בישראל מתרחקת – ולצערי גם עכשיו – והמחירים עולים; עד שלא נעשה את המיזם של ועדת כלכלה לדירה במרכז בסובב תל אביב על אדמות מדינה בפחות ממיליון שקל בגודל 60 עד 80 מטר, וצמוד קרקע בפריפריה על רבע דונם, 80 מטר, עם אפשרות להגדלת הבית, בהמשך, לאחר שהזוג מתבסס כלכלית עשור או שניים לאחר קניית הבית.

מיכאל ביטון: אלה שני המודלים לדיור בר השגה.

מיכאל ביטון: אנחנו מודאגים גם מקצב הפתרונות בדיור הציבורי – יש התחייבות לרכש של 1,700 דירות, הדבר הזה עוד לא התרחש.

מיכאל ביטון: יהיה פה דיון דחוף בנושא של רכש הדירות הציבוריות, כנראה כבר שבוע הבא.

מיכאל ביטון: השוק הפרוע של שוכרי דירות והחולשה, יכולת העמידה של שוכרים מול משכירים, ניצול השוק, ניצול המחירים וניצול העוצמה שנוצרה בעליית המחירים לבעלי דירות, מול משכירים, מול שוכרים – זה דבר קשה מאוד המחייב טיפול פרטני, מחייב דיון ובקרה על משרדי הממשלה שאכן הנושא הזה מטופל.

מיכאל ביטון: וזה מחייב גם חקיקה שאפשר ותהיה ביוזמת חברי ועדת כלכלה, בהובלת יבגני סובה.

מיכאל ביטון: אנחנו נמנה אותו, נצביע על זה, וניתן לו להגיד כמה מילים.

מיכאל ביטון: אנחנו מביאים להצבעה את הקמת ועדת המשנה לבחינת מצבם של שוכרי הדירות בישראל.

מיכאל ביטון: חברי הוועדה: חבר הכנסת יבגני סובה, מסיעת ישראל ביתנו – היושב-ראש; חברת הכנסת לימור מגן תלם, מסיעת ישראל ביתנו – חברה; חבר הכנסת רון כץ, מסיעת יש עתיד – חבר; חבר הכנסת אורי מקלב, מסיעת יהדות התורה – חבר.

מיכאל ביטון: מי בעד הקמת ועדת המשנה לבחינת מצבם של שוכרי הדירות בישראל?

מיכאל ביטון: אושרה

מיכאל ביטון: התקבל פה אחד.

מיכאל ביטון: מי מתנגד?

מיכאל ביטון: מי נמנע?

מיכאל ביטון: אין מתנגדים, אין נמנעים.

מיכאל ביטון: אנחנו מברכים אותך יבגני, על היותך יושב-ראש ועדת המשנה.

מיכאל ביטון: אנחנו רואים את החריצות והיסודיות שלך בכל עבודתך בכנסת, וגם בוועדת כלכלה.

מיכאל ביטון: אנחנו מאמינים שתדחוף את הנושא הזה קדימה.

מיכאל ביטון: יבגני, בבקשה.

יבגני סובה: תודה רבה, אדוני היושב-ראש.

יבגני סובה: אני מברך אותך ומודה לך, אתה באמת חבר.

יבגני סובה: אמרתי לא פעם, אני שלוש שנים בכנסת, ושלוש שנים חבר ועדת הכלכלה, ובכל הכנסות המתחלפות – מעולם לא ויתרתי על חברות בוועדת כלכלה.

יבגני סובה: זאת אחת הוועדות החשובות בכנסת.

יבגני סובה: ואני יודע שלמרות כל הדיבורים על קואליציה – אופוזיציה, הוועדה הזאת עמוסה מאוד.

יבגני סובה: ואני מודה לך על הזכות שהענקת לי היום, לעמוד בראש ועדת משנה בנושא כל כך חשוב ובוער.

יבגני סובה: כאחד שמכיר את הסוגיה, כאחד ששנים, גם בהיותי עיתונאי לפני שנבחרתי לכנסת, עסקתי לא מעט בנושא.

יבגני סובה: ואני זוכר עדיין את המחאה החברתית כאילו זה היה אתמול, המחאה שהייתה בקיץ 2011.

יבגני סובה: אחזור על המשפט שאמרת, ששוק השכירות בישראל הוא שוק פרוע.

יבגני סובה: הוא שוק שדורש מעקב צמוד.

יבגני סובה: בוועדה הזו, אנחנו נקיים דיונים ואתה תקבל עדכון מלא, והיא תהיה בשיתוף פעולה מלא איתך כיושב-ראש ועדת הכלכלה.

יבגני סובה: ולאור ההתפתחויות, בשוק, בתוכניות הממשלה בנושא הדיור, טוב שאנחנו מקימים את הוועדה.

יבגני סובה: אני מאחל לכל חברי הוועדה ולוועדת הכלכלה שהוועדה הזו תהיה מוצלחת, שתסיק את המסקנות הנדרשות שנעביר אליך, ויחד בוועדת הכלכלה נוכל להציג את זה לממשלה ולמקבלי החלטות ברשות המבצעת.

יבגני סובה: נוכל להקל בעיקר עם הזוגות הצעירים, להקל על שוכרי דירות.

יבגני סובה: כאחד שכבר שנים גר שכירות ועדיין גר בשכירות, אני חייב לתאר את התחושה הזאת של אנשים שכל שנה כשמתקרב מועד חידוש החוזה, זה כאילו שאתה עובר אירוע פסיכולוגי-כלכלי-חברתי.

יבגני סובה: אני מכיר את התחושה הזאת, כל פעם אנשים אומרים: בכמה יעלו לי?

יבגני סובה: מה יעשו?

יבגני סובה: ומה אני אעשה אם אני לא רוצה להמשיך.

יבגני סובה: אני חושב שאנחנו צריכים יותר ויותר להקשיב לציבור, והוועדה הזו כך תפעל.

יבגני סובה: תודה רבה לך.

מיכאל ביטון: אשרייך יבגני, תבורך ותצלח דרכך.

מיכאל ביטון: חברי הוועדה גם רוצים לברך.

מיכאל ביטון: חבר הכנסת אורי מקלב, בבקשה.

יבגני סובה: משפט אחרון, אני שמח שאורי מקלב גם בוועדה כנציג האופוזיציה.

יבגני סובה: בוועדת הכלכלה, אין דבר כזה קואליציה-אופוזיציה.

יבגני סובה: רוב ההחלטות מתקבלות פה בקונצנזוס, ואני שמח על הצטרפותו של חבר הכנסת מקלב לוועדת המשנה.

אורי מקלב: נראה לי שאני החבר היחיד של האופוזיציה פה, אז לא הייתה ברירה.

אורי מקלב: יש עוד אחד, אבל בסדר.

יבגני סובה: מהרשימה המשותפת יש עוד אחד.

אורי מקלב: אני מרגיש - - - כאופוזיציה.

אורי מקלב: ברוב רובם של הדיונים כאן אני מרגיש עצמי כחבר ועדת כלכלה בראשות היושב-ראש הנכבד, שבאמת לא מבחין בין קואליציה לאופוזיציה.

אורי מקלב: מעטים הנושאים שאפשר לחדד שיש פה נושאים שמרגישים פה קואליציה ואופוזיציה.

אורי מקלב: הפוך, לפעמים אנחנו נמצאים בקואליציה שלו, והקואליציה היא באופוזיציה שלו, אבל זה גם אולי במקרה בודד.

אורי מקלב: אני חושב שגם הקואליציה היא לא אופוזיציה שלו, כולל בנושא המדובר היום בתקשורת.

אורי מקלב: אני חושב שיש איזה קשר בין הדברים ואתייחס לזה בשנייה.

אורי מקלב: קודם כול אדוני היושב-ראש, זה באמת מראה על רוחב הלב שלך והדאגה שלך לחלשים, זה שאתה מקים עוד ועדות משנה.

אורי מקלב: לא כולם, לא כל יושבי הראש אוהבים לתת, לחלק את הירושה שלהם עוד בחייהם לאנשים.

אורי מקלב: אנחנו מכירים את זה, כל אחד חושש שהוא צריך – נושא שכירות, אני היושב-ראש, שאף אחד לא ייקח לי.

אורי מקלב: רואים שאצלך זה ממש לא כך.

אורי מקלב: עוד לא הגעת לדרגה שנתת יושב-ראש ועדת משנה לאופוזיציה, אבל זה כנראה גם יגיע בסוף.

מיכאל ביטון: אבל יבגני הוא לא ביקש, הוא לא ביקש כבוד הרב.

אורי מקלב: זה בסדר גמור.

מיכאל ביטון: זה מצ'רלי וחצי, הוא לא ביקש, הוא לא בירך.

אורי מקלב: אני אומר שבראש ועדת משנה.

יבגני סובה: כבודו שכח לברך.

מיכאל ביטון: לגבי נדיבות – אני נבחרתי ב-2010 לראשות העיר ירוחם ומיניתי סגנית בת 26, והודעתי להם שאני אאייש שתי קדנציות והיא תחליף אותי.

מיכאל ביטון: צחקו עלי כל הדרך, שאני לא אעזוב, שאני אתבצר.

מיכאל ביטון: עזבתי אחרי שתי קדנציות וזכיתי לסייע לטל אוחנה להיבחר לראשות העיר.

מיכאל ביטון: אנחנו שמחים שיש חברי כנסת חרוצים שבאו לעבוד.

מיכאל ביטון: זה רק ממנף את הוועדה שאני יכול לסמוך עליך שתחליף אותי כיושב-ראש ושיבגני יכול להחליף אותי.

מיכאל ביטון: הוועדה הזאת יעילה ואפקטיבית, אין בה פוליטיקה, אין בה הכפשות, ובאים בפה אחד והזזנו רפורמות עצומות.

מיכאל ביטון: הדבר הזה דרמטי ומשמעותי ועוד יכולים ללמוד ממנו בכל הבית וגם במליאה, איך בונים הסכמות בין כולם.

מיכאל ביטון: זה השיעור של ועדת כלכלה.

אורי מקלב: אנחנו באמת תומכים גם במקרה הזה.

אורי מקלב: אין לי ספק שמה שעמד לנגד עיניך הוא הדאגה לחלשים בנושא השכירות, ולכן מצאת לנכון להקים ועדת משנה ויש לזה חשיבות גדולה מאוד.

אורי מקלב: היום השכירות היא המרכיב הכי יקר – אם לא המשכנתא במקביל – בנושא של עליית המחירים ויוקר המחייה והקשיים שיש למשפחות.

אורי מקלב: לפעמים כל יוקר המחייה לא משתווה לתוספת האדירה בשכירות, כמה שזה עולה.

אורי מקלב: יש וודאי השלכה מהותית וחשובה מאוד וקריטית אפילו, לנושא השכירות.

אורי מקלב: ככל שהשכירות עולה, כך אנשים גם משקיעים בדירות.

אורי מקלב: אנשים רואים עצמם, קונים דירה יקרה, הוא יודע שהוא מחזיר את זה – או את המשכנתא או את הקנייה עצמה, על ידי השכירות.

אורי מקלב: אבל אם השכירות לא הייתה יכולה לתת לו את ההחזרים אז גם ההשקעות, וממילא גם מחירי הדירות לא היו - - - יש עם זה, ודאי.

אורי מקלב: אבל אנחנו יודעים שזה גם היבטים שונים, גם להוריד ולא לתת, יש לזה גם היבטים.

אורי מקלב: לפעמים זאת הפנסיה של האנשים, לפעמים זאת תמורה להשקעה.

אורי מקלב: אנחנו יודעים שיש בזה דברים רבים.

אורי מקלב: לכן אין לי ספק שהקמת ועדת משנה תוכל להועיל ולראות את התמונה הכוללת וגם להשקיע הרבה יותר זמן.

אורי מקלב: ועם הגיבוי שלך – אנחנו יכולים להגיע לדברים חשובים מאוד.

אורי מקלב: תודה.

מיכאל ביטון: תודה רבה, ענבר בזק, גילה – רוצות להגיד משפט?

גילה גמליאל: אני רוצה לברך אותך באופן אישי, אתה מודל ליושב-ראש שמבין את תפקידו, שמבין שהתפקיד שלך זה לפקח על פעילות הממשלה, לתת את הטון של הריבון.

גילה גמליאל: אתה עושה את זה בצורה מרהיבה ומעוררת השראה, במיוחד בעידן של כנסת לא מתפקדת, כפי שאנחנו נמצאים בה בשנה האחרונה.

גילה גמליאל: ואין לי אלא לומר לך: יישר כוח.

מיכאל ביטון: תודה יקרה.

מיכאל ביטון: ענבר?

ענבר בזק: אני מחזקת ומברכת על הקמת הוועדה החשובה.

ענבר בזק: לא הבנתי אם אני חברה בה או לא.

יבגני סובה: מנהלת הוועדה - - -

ענבר בזק: אבוא ואתמוך.

יבגני סובה: את מוזמנת לבוא לכל דיון.

יבגני סובה: אני חושב שגם - - -

מיכאל ביטון: את לא יכולה.

יבגני סובה: בגלל שהיא לא חברה קבועה.

מיכאל ביטון: עידית מנהלת הוועדה אומרת שאת לא יכולה להיות.

יבגני סובה: מיכאל, אפתור את זה.

מיכאל ביטון: איך?

יבגני סובה: בגלל שוועדת משנה היא ועדה שלא יהיו בה הצבעות.

יבגני סובה: זו ועדה שאמורה ברובה להכין דברים – קודם כול אני מזמין אותך לכל דיון, אפשר לבוא.

ענבר בזק: אני באה גם כשלא מזמינים אותי.

יבגני סובה: בשביל להיות חבר, צריך להיות חבר קבוע בוועדת כלכלה.

יבגני סובה: יכול להיות שיהיו חילופי גברי ואז נוכל.

מיכאל ביטון: באמת אולי תהפכי לחברה קבועה.

ענבר בזק: כרגע אני המחליפה הקבועה של בועז שמונה ליושב-ראש הקואליציה.

ענבר בזק: אני באתי גם כשלא הייתי חברה.

יבגני סובה: אין מניעה להגיע לדיוני וועדה.

יבגני סובה: אין מניעה משום חבר כנסת.

מיכאל ביטון: יפה.

יבגני סובה: תודה מיכאל, תודה רבה.

מיכאל ביטון: בשמחה רבה.

מיכאל ביטון: אנחנו נועלים את הדיון הזה.

מיכאל ביטון: בהצלחה יבגני.